NEW YORK. Starosta mesta New York Michael Bloomberg v predvečer 7. výročia teroristického útoku na Svetové obchodné centrum (WTC) vyjadril sklamanie nad tempom obnovy poškodenej časti Manhattanu. Vyzval pritom Prístavný úrad mesta New York a New Jersey, aby Pamätník 11. septembra 2001 ukončil najneskôr na 10. výročie tragických udalostí. Starostov pohľad na problémy gigantického stavebného projektu prinieslo stredajšie vydanie amerického denníka Wall Street Journal.
Pokrok v znovuobnovení WTC je frustrujúco pomalý, najmä v dôsledku viacvrstvovej dozornej štruktúry," uviedol v komentári Bloomberg. Podľa neho mesto podniklo niekoľko krokov na zrýchlenie tohto procesu a pomohlo zjednotiť záujmy mnohých verejných a súkromných partnerov projektu. Teraz budeme tlačiť na Prístavný úrad, aby sa zaviazal splniť dva prísľuby. Čo je najdôležitejšie, pamätník musí byť dokončený na 10. výročie. Žiadne výhovorky, žiadne odklady, uviedol Bloomberg. Ako dodal, druhou požadovanou zmenou je zjednodušenie projektu plánovanej stanice metra, ktorej výstavba spomaľuje celý projekt.
Nové stavby na tzv. Ground Zero sú súčasťou rozsiahleho projektu rozvoja Manhattanu. Okrem premeny pôvodne obchodnej štvrte na rezidenčnú oblasť projekt počíta na mieste pôvodných dvojičiek aj s vybudovaním piatich nových administratívnych budov a moderného kultúrneho centra. Najnáročnejšou časťou projektu je však stavba gigantického transportného uzla s problematickou podzemnou infraštruktúrou.
Pôvodné náklady na obnovu WTC boli podľa júnovej správy Prístavného úradu New Yorku a New Jersey vyčíslené na 15 miliárd amerických dolárov (325 miliárd Sk), neskôr boli však prehodnotené a očakáva sa ich vzrast o jeden až tri miliardy. V nedávnej správe úrad upozornil, že väčšina stavieb na mieste niekdajších dvojičiek bude zrejme postavená o jeden až tri roky neskôr než sa pôvodne predpokladalo.
WTC sa stalo terčom teroristického útoku 11. septembra 2001. V jeho útrobách zahynulo takmer 3000 ľudí. Dve unesené lietadlá narazili do dvoch veží WTC v New Yorku a ďalšie do Pentagónu. Štvrté lietadlo sa zrútilo počas letu na pole v Pennsylvánii.